**Tájékoztató természetes személy igazságügyi szakértői névjegyzékbe**

**történő felvételi, illetve szakterület kiterjesztés iránti eljárásának szabályairól**

Az igazságügyi szakértőkről szóló 2016. évi XXIX. törvény (a továbbiakban: Szaktv.) jelentős változásokat hozott a szakértői névjegyzékbe vételi eljárást illetően. A Szaktv. 2025. január 1. napjától hatályos változásait követve **módosult az igazságügyi szakértői névjegyzék vezetéséről szóló 210/2005. (X. 5.) Korm. rendelet és az igazságügyi szakértői szakterületekről, valamint az azokhoz kapcsolódó képesítési és egyéb szakmai feltételekről szóló 9/2006. (II.27) IM rendelet is**, amely meghatározza az igazságügyi szakértői névjegyzékbe vétel, illetve a szakterület kiterjesztése iránti kérelem benyújtása során csatolni szükséges dokumentumok tartalmi elemeit.

Ennek megfelelően az alábbi tájékoztató, valamint a honlapunkon megtalálható új kérelem, illetve személyi adatlap minta már az új jogszabályok által meghatározott feltételeket tartalmazza.

A jogszabályváltozások miatt az alábbi legfontosabb változásokra kell figyelemmel lenni az újonnan igazságügyi szakértői névjegyzékbe vétel iránti, illetve szakterület kiterjesztés iránti kérelmet benyújtóknak.

A Szaktv. 5. §-a alapján az igazságügyi szakértői tevékenység végzését a névjegyzéket vezető hatóság – a névjegyzékbe, meghatározott szakterületre történő felvétel útján – kérelemre annak a természetes személynek engedélyezi, aki a (2) bekezdésben meghatározott feltételeknek megfelel és akivel szemben nem áll fenn a (3) bekezdésben foglalt kizáró ok.

A **Szaktv. 5. § (2)** bekezdésében meghatározott feltételek az alábbiak:

**A névjegyzékbe az vehető fel, aki**

**a)** **büntetlen előéletű, és nem áll az igazságügyi szakértői vagy a szakterületének megfelelő tevékenység folytatását kizáró foglalkozástól eltiltás hatálya alatt,**

**b)** **a kérelmében megjelölt szakterületen**

**ba)** **az igazságügyi szakértői tevékenység folytatásához meghatározott vagy azzal egyenértékű képesítéssel és**

**bb)** **– ha jogszabály eltérően nem rendelkezik – a képesítés megszerzésétől számított, legalább kétéves szakirányú szakmai gyakorlattal, vagy az adott szakterületen egyetemi doktori vagy tudományos fokozattal rendelkezik,**

**c)** \*

**d)** **a miniszter által szervezett igazságügyi szakértői tevékenység végzéséhez szükséges jogi ismeretek oktatásán részt vett és a jogi vizsgát – a miniszter rendeletében meghatározott mentesülés esetét kivéve – sikeresen letette,**

**e)** **a szakterületén működő szakmai kamara tagja, ha a tevékenység folytatásához a kötelező kamarai tagságot jogszabály előírja,**

**f)** **kötelezettséget vállal arra, hogy a hatósági kirendelésnek – jogszabályban meghatározott eseteket kivéve – eleget tesz, és**

**g)** **nem áll cselekvőképességet érintő gondnokság, támogatott döntéshozatal vagy közügyektől eltiltás hatálya alatt.**

(2a) A névjegyzéket vezető hatóság kérelemre névjegyzékbe veszi a jogszabályban meghatározott

**a) tűzvédelmi,**

**b) munkabiztonsági,**

**c) agrárgazdasági és agrárvidék-fejlesztési,**

**d) közlekedési,**

**e) ipari,**

**f) környezetvédelmi, természetvédelmi, vízügyi és tájvédelmi,**

**g) építésügyi műszaki,**

**h) településrendezési,**

**i) műemléki** szakértői névjegyzékbe az igazságügyi szakterületnek megfelelő szakterületen érvényesen bejegyzett (a továbbiakban: ágazati szakértői jogosultság) szakértőt.

(2b) A (2a) bekezdés szerinti **kérelmező nyilatkozik arról, hogy ágazati szakértői jogosultsággal rendelkezik.** A névjegyzéket vezető hatóság az e törvényben, valamint az egyes szakterületekhez kapcsolódó képesítési és egyéb szakmai feltételeket meghatározó miniszteri rendeletben foglalt képzési követelményeket nem vizsgálja.

(2c) A névjegyzéket vezető hatóság a kérelmező (2a) bekezdés szerinti **ágazati szakértői jogosultságát hivatalból ellenőrzi** az általános közigazgatási rendtartásról szóló 2016. évi CL. törvény 36. § (2) bekezdésében foglaltak szerint.

(3) Nem vehető fel a névjegyzékbe az,

a) akivel szemben büntetőeljárás – a magánvád és a pótmagánvád esetét kivéve – van folyamatban,

b) akit a Kamarából kizártak, a kizárást kimondó határozat véglegessé válásától számított öt évig,

c) aki a 13. § (2) bekezdésében foglaltak hatálya alatt áll vagy

d) aki a 67. § (5) bekezdésében foglaltak hatálya alatt áll.

(4) Az igazságügyi szakértő, igazságügyi szakértői tevékenység folytatására a névjegyzékbe történő felvétellel és az igazságügyi szakértői eskü letételével válik jogosulttá.

(5) Az igazságügyi szakértői tevékenység folytatásának a (2) bekezdés b) pontjában meghatározott feltételeit, az igazságügyi szakértők szakterületének besorolását és a szakterületekhez kapcsolódó képesítési és egyéb szakmai feltételeket a miniszter rendeletben határozza meg.

**A Szaktv. 2025. január 1. napjától hatályos – a névjegyzékbe vételt és a szakterület kiterjesztést illetően – legfontosabb változásai az alábbiak:**

* a Szaktv. hatálya nem terjed ki a szakértőjelöltekre, tekintettel arra, hogy **a törvénymódosítás alapján a szakértőjelölti intézmény megszűnt**
* **a korábban meghatározott kötelező szakértőjelölti jelölti idő vagy szakértőjelöltként kötelező szakmai közreműködőként elvégzett ügyszám, továbbá a Kamara által külön szabályzatban előírt képzési és vizsgafeltételek teljesítésének igazolása nem feltétele a névjegyzékbe vételnek**
* **a jogszabály előírja, hogy akiket a Kamara 2025. január 1. napjáig szakértőjelöltként nyilvántartásba vett, azoknak a törvénymódosítás hatályba lépéséig teljesített szakértőjelölti idő az elvárt – két év – gyakorlati időbe beszámít továbbá, akik 2025. január 1. napjáig már két évet töltöttek el szakértőjelöltként, a két év gyakorlati időt teljesítettnek kell tekinteni és kérelmükre azon szakterületre, amelyen a jelölti idejét töltötte, névjegyzékbe kell venni**
* **az igazságügyi szakértői névjegyzékbe való felvételhez elegendő a képesítés megszerzésétől számított, legalább kétéves szakirányú szakmai gyakorlat, vagy az adott szakterületen egyetemi doktori vagy tudományos fokozat megléte**
* **a névjegyzékbe történő felvételét kérő személy a megszerzett szakmai gyakorlati idő szakirányú jellegét kizárólag hatósági bizonyítvánnyal igazolhatja, amelyet a kérelmező köteles beszerezni az illetékes hatóságnál és csatolni az igazságügyi szakértői névjegyzékbe vételre irányuló kérelméhez, és/vagy a Magyar Igazságügyi Szakértő Kamara által kiállított igazolás csatolása a 2025. január 1. napjáig letöltött szakértőjelölti időről.**
* a módosítás értelmében **azok a személyek, akik az egyes szakértői szakterületekre vonatkozó –** *tűzvédelmi, munkabiztonsági, agrárgazdasági és agrárvidék-fejlesztési, közlekedési, ipari, környezetvédelmi, természetvédelmi, vízügyi és tájvédelmi, építésügyi műszaki, településrendezési, valamint a műemléki* **– ágazati szakértői jogosultsággal rendelkeznek, kérelemre –** a **képesítési feltételek** névjegyzéket vezető hatóság általi vizsgálata nélkül **– az igazságügyi szakértői névjegyzékbe is bejegyzésre kerülhetnek.** Ennek megfelelően **az ágazati szakértői jogosultsággal rendelkezők esetében az igazságügyi szakértővé váláshoz** – az egyéb kötelezően csatolandó dokumentum mellett – **önmagában elegendő az ágazati szakértői jogosultságról nyilatkozni. Az ágazati szakértői jogosultság meglétét az igazságügyi szakértői névjegyzéket vezető hatóság hivatalból ellenőrzi.**
* A törvény módosításával **a szakértő elektronikus úton történő kapcsolattartásra köteles** és a szakvéleményét, valamint egyéb beadványait elektronikusan kell kézbesítenie a hatóságnak és a hatóság is valamennyi hatósági iratot elektronikusan kézbesít a részére. [[1]](#footnote-1)

Az igazságügyi szakértői névjegyzéket az igazságügyi miniszter vezeti. Az igazságügyi szakértői névjegyzékbe való felvétel feltételeit és a névjegyzékbe vételi eljárás szabályait a Szaktv. tartalmazza. Az igazságügyi szakértői névjegyzékkel kapcsolatos eljárásra a Szaktv. mellett alkalmazni kell az általános közigazgatási rendtartásról szóló 2016. évi CL. törvény (a továbbiakban: Ákr.) rendelkezéseit is.

**Az igazságügyi szakértői névjegyzékbe való felvételi kérelmet az Igazságügyi Minisztériumnál, mint az igazságügyi szakértői névjegyzéket vezető hatóságnál (a továbbiakban: névjegyzéket vezető hatóság) lehet benyújtani:**

* **Igazságügyi Minisztérium, Igazságügyi Köztestület Felügyeleti Főosztály (1357 Budapest, Pf.: 2)**
* **e-Papíron** való megküldése esetén **az e-Papír szolgáltatást az alábbi weboldalon éri el, amelyhez Ügyfélkapu+ vagy DÁP mobilalkalmazás általi azonosítás szükséges.** [**https://epapir.gov.hu/**](https://epapir.gov.hu/)

A kérelem e-Papíron való megküldése esetén először (témacsoport vagy ügytípus megadása nélkül) a "Címzett" mezőben az "IM Igazságügyi Köztestület Felügyeleti Főosztály" kiválasztása szükséges, „Témacsoport” mezőben az „Igazságügyi Minisztérium IFFO Felügyelet”, míg „Ügytípus” mezőben az „igazságügyi szakértők küldeményei az igazságügyi szakértői névjegyzéket vezető hatóság részére” szövegnek kell szerepelnie.

**A kérelem benyújtása formanyomtatványhoz –** kérelem minta és személyi adatlap **– kötött, amelyek a névjegyzéket vezető hatóság honlapján megtalálhatók, illetve onnan letölthetők.**

**A kérelemnek tartalmaznia kell** (az igazságügyi szakértői névjegyzék vezetéséről szóló 210/2005. (X. 5.) Korm. rendelet 1. mellékletének megfelelően):

1.1. **a kérelmező**

* **nevét, születési nevét, születési helyét és idejét, anyja születési nevét, elérhetőségi címét és lakcímét,**
* **oklevelének számát és keltét** (szak, kar megnevezésének feltüntetésével),
* **tudományos fokozatát** (amennyiben ilyennel rendelkezik),
* **szakképzettségét** (például szakorvosi képesítését),
* **hazai vagy nemzetközi szakmai minősítését, annak számát és keltét** (amennyiben ilyennel rendelkezik),
* **jelenlegi foglalkozását, beosztását, munkakörét, álláshelyét**,
* **munkáltatójának megnevezését és címét**,
* **szakmai működésének főbb adatait** (a szakágazatok, munkakörök és álláshelyek részletes megjelölése a munkáltató szerv megnevezésével és az időtartamnak naptár szerinti feltüntetésével; az egészségügyi területen bejegyezhető szakterületek esetében az egészségügyi szakképesítést szerzett személyek alap- és működési nyilvántartásának adatait, így különösen az alap- és működési nyilvántartási számot, valamint az aktuális, vagy annak hiányában a legutóbbi működési nyilvántartási ciklus időtartamának naptár szerinti feltüntetését),

1.2. az engedélyezni kért szakterület(ek) megnevezését.

**2. A természetes személy kérelméhez csatolni kell**:

1. a külön jogszabályban – 9/2006. (II. 27.) IM rendelet – megjelölt **képesítési feltétel meglétét tanúsító okirat hiteles másolatát**, illetve a névjegyzékben feltüntetni kívánt egyéb képesítés, szakmai minősítés meglétét tanúsító okirat hiteles másolatát (honosított vagy elismert okirat esetében ennek hiteles másolatát),
2. **a szakmai működés részletes leírását** (a kérelmező – a pontos naptári időtartam szerinti meghatározással – mikor, hol, milyen munkakört, álláshelyet töltött be, milyen időtartamú szakmai gyakorlattal és képesítéssel rendelkezik; a szakmai működés, a szaktudás megítéléséhez szükséges egyéb adatokat, például a szakmai cikkek, értekezések megjelenésének időpontját és helyét stb.),
3. **felismerésre alkalmas, színes 2 db arcképet** (igazolványképet),
4. **a szakmai gyakorlati idő meglétének Hatósági Bizonyítvánnyal történő igazolását** (ha az eljárásban a gyakorlati idő szakirányúságának igazolása szükséges),
5. nyilatkozatot arról, hogy az **igazságügyi szakértői tevékenységét fő- vagy mellékállásban kívánja végezni**,
6. **kötelezettségvállalást arra irányulóan, hogy a hatósági kirendelésnek** – jogszabályban meghatározott eseteket kivéve – **eleget tesz**,
7. igazságügyi szakértői **személyi adatlapot**
8. **az igazságügyi szakértői tevékenység végzéséhez szükséges jogi ismeretek oktatásán való részvételről és a jogi vizsga sikeres letételéről szóló okirat (egyszerű) másolatát**

továbbá csatolhatja:

* **a nyelvismeretet igazoló dokumentum – közjegyző vagy a kiállító intézmény által – hitelesített másolatát**
* nyilatkozatát arról, hogy az elektronikus kapcsolattartást vállalja, ez esetben a digitális államról és a digitális szolgáltatások nyújtásának egyes szabályairól szóló törvény szerinti hivatalos elérhetőségét

**Az igazságügyi szakértői névjegyzékbe való felvételről szóló döntés:**

**Amennyiben a Kérelmező a névjegyzékbe vétel vagy a szakterület kiterjesztés iránti kérelmét hiányosan nyújtotta be**, a névjegyzéket vezető hatóság a kérelmezőt értesíti, ezzel egyidejűleg a névjegyzéket vezető hatóság – megfelelő, de legfeljebb 30 napos határidő tűzésével – **hiánypótlásra hívja fel a kérelmezőt**, ha a kérelem nem tartalmazza a fenti feltételeket, vagy ahhoz a kérelmező nem csatolta az előírt valamennyi mellékletet. **Hiánypótlásra** az eljárás során az Ákr. értelmében csak **egy alkalommal van lehetőség.**

Az igazságügyi szakértői névjegyzéket vezető hatóság a kérelemről annak benyújtásától számított 8 napon belül dönt, ha a hiánytalanul előterjesztett kérelem és mellékletei, valamint a hatóság rendelkezésére álló adatok alapján a tényállás tisztázott. Ellenkező esetben az ügyintézési határidő maximális időtartama 60 nap. Felhívjuk a szíves figyelmet arra, hogy az ügyintézési határidő meghosszabbítása – figyelemmel az Ákr. rendelkezéseire – nem lehetséges.

Az Ákr. alapján azonban **az ügyfélnek lehetősége van legfeljebb 6 hónapra az eljárás szünetelését kérelmezni a névjegyzéket vezető hatóságnál.** Az eljárást a névjegyzéket vezető hatóság az ügyfél kérelmére folytatja, azonban az eljárás folytatására irányuló kérelem hiányában az eljárás 6 hónap elteltével a törvény erejénél fogva megszűnik, amelyről a névjegyzéket vezető hatóság értesítést küld a kérelmező részére.

A névjegyzéket vezető hatóság hivatalból ellenőrzi, hogy a kérelmező büntetlen előéletű-e, nem áll-e az igazságügyi szakértői vagy a szakterületének megfelelő tevékenység folytatását kizáró foglalkozástól, illetve közügyektől eltiltás hatálya alatt, továbbá, hogy büntetőeljárás – a magánvád és a pótmagánvád esetét kivéve – van-e folyamatban vele szemben (kivéve, ha ezt a kérelmező a hatósági erkölcsi bizonyítvány megküldésével igazolja).

**Az igazságügyi szakértői névjegyzékbe vételt követő teendők:**

**Az igazságügyi szakértői névjegyzékbe való felvételről szóló határozat kézhezvételétől számított 2 hónapon belül a szakértő köteles esküt tenni.** Az eskü olyan módon is megszervezhető, hogy az eskütételre kötelezett az erről szóló okmányt elektronikusan írja alá.

Az igazságügyi szakértő az igazságügyi szakértői igazolványát az eskü letétele után veheti át, a tevékenységét az eskü letétele után kezdheti meg.

A szakértő ezt követően köteles haladéktalanul regisztrálni a Kamarában is.

**Az igazságügyi szakértői szakterület kiterjesztése iránti kérelem:**

**A** **szakterület kiterjesztésre irányadó szabályozást a Szaktv. 12. §-a tartalmazza,** amely alapján a kérelem előterjesztésére, valamint elbírálására a felvétel iránti kérelemre vonatkozó szabályokat kell megfelelően alkalmazni azzal, hogy a kérelem benyújtásához **a jogi vizsgát megismételni**, valamint az **5. § (2) bekezdés a) és g) pontjában**, valamint az **5. § (3) bekezdés a) pontjában megjelölt feltételeket igazolni nem kell.** A szakterület kiterjesztése iránti kérelem kormányablaknál nem terjeszthető elő. **A kiterjesztési eljárásra irányuló kérelem benyújtására a fentiekben már jelzett, a névjegyzéket vezető hatóság honlapján megtalálható kérelem minta és személyi adatlap formanyomtatványa szintén alkalmazandó.**

1. a Kérelmező 2025. január 1. napjától kezdődően elektronikus kapcsolattartásra kötelezett, így be kell jelentenie a digitális államról és a digitális szolgáltatások nyújtásának egyes szabályairól szóló 2023. évi CIII. törvény szerinti hivatalos elérhetőségét. A névjegyzékbe vétel iránti, illetve a szakterület kiterjesztés iránti kérelem benyújtásával egyidejűleg a Kérelmező automatikusan nyilatkozik arról, hogy az elektronikus kapcsolattartást vállalja. [↑](#footnote-ref-1)